Temeljem članka 17. stavak 1. podstavak 1. Zakona o sustavu civilne zaštite (Narodne novine, br. 82/15 i 118/18), te članka 36. Statuta Grada Makarske (Glasnik Grada Makarske, br. 8/18 i 14/18), Gradsko vijeće Grada Makarske na \_\_\_\_sjednici, održanoj dana \_\_\_\_\_\_2019. godine donijelo je

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE GRADA MAKARSKE ZA RAZDOBLJE 2020. - 2024.**

1. UVOD

Zakonom o sustavu civilne zaštite (Narodne novine, br. 82/15 i 118/18) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sustav civilne zaštite ustrojava se na lokalnoj, područnoj i državnoj razini te povezuje resurse i sposobnosti sudionika operativnih snaga i građana u jedinstvenu cjelinu radi smanjenja rizika od katastrofa, pružanja brzog odgovora na prijetnje i opasnosti nastanka, te ublažavanja posljedica velike nesreće i katastrofe.

Brzo i učinkovito djelovanje operativnih snaga civilne zaštite u velikim nesrećama i katastrofama može spasiti mnoge živote, smanjiti socijalno ekonomske, infrastrukturne i sigurnosne poremećaje i spriječiti naknadne nesreće koje mogu izazvati veće posljedice od utjecaja ugroze koja je već nastupila.

Smjernice se kratkoročno odnose na donošenje plana civilne zaštite, procjene rizika od velikih nesreća i plan djelovanja civilne zaštite kao temeljnih dokumenata za daljnje funkcioniranje samog sustava civilne zaštite, a dugoročno predstavlja kontinuirani proces provođenja aktivnosti kojima će se iz godine u godinu razvijati i usavršavati sustav civilne zaštite kao i sustav zaštite i spašavanja kako bi se postigao najviši standard potreban za provedbu zadaća svih operativnih snaga.

1. SMJERNICE
2. OPERATIVNE SNAGE SUSTAVA CIVILNE ZAŠTITE

Mjere i aktivnosti u sustavu civilne zaštite provode slijedeće operativne snage sustava civilne zaštite:

1. stožer civilne zaštite

2. operativne snage vatrogastva

3. operativne snage Hrvatskog Crvenog križa

4. operativne snage Hrvatske gorske službe spašavanja

5. udruge

6. postrojbe i povjerenici civilne zaštite

7. koordinatori na lokaciji

8. pravne osobe u sustavu civilne zaštite

Temeljem članka 17. stavak 3. podstavak 6. Zakona o civilnoj zaštiti Gradonačelnik je odgovoran za osnivanje operativnih snaga civilne zaštite sukladno usvojenim smjernicama i planu razvoja sustava civilne zaštite te sukladno članku 17. stavak 3. podstavak 2. Zakona donosi plan vježbi civilne zaštite odnosno vrstu i način provođenja vježbi operativnih snaga sustava civilne zaštite. Grad Makarska će sukladno članku 20. stavak 2. Zakona o sustavu civilne zaštite zajedno sa operativnim snagama civilne zaštite voditi i ažurirati bazu podataka o pripadnicima i resursima operativnih snaga, te o promjenama dostavljati podatke Državnoj upravi za zaštitu i spašavanje putem Područnog ureda Split.

* 1. STOŽER CIVILNE ZAŠTITE

Stožer civilne zaštite Grada Makarske (u daljnjem tekstu. Stožer) u pravilu se sastaje dva puta godišnje, uoči ljetne protupožarne sezone i neposredno prije donošenja proračuna za iduću godinu. Na sjednicama Stožera razmatrat će se aktivnosti koje proizlaze iz Programa aktivnosti u provedbi posebnih mjera zaštite od požara, te Analiza stanja sustava civilne zaštite, Smjernice za organizaciju i razvoj sustava civilne zaštite, te Godišnji plan razvoja sustava civilne zaštite s financijskim učincima za trogodišnje razdoblje. Također, pratit će se uvježbavanje i opremanje operativnih snaga civilne zaštite.

Svake dvije godine na području Grada Makarske se organizira jedna veća vježba u kojoj sudjeluju sve veće operativne snage civilne zaštite. Slijedeće dvije velike vježbe trebala bi se održati 2021. i 2023 godine. U sklopu tih vježbi potrebno je planirati i stožernu vježbu.

Planiran je nastavak edukacije za potrebe Grada Makarske, koje uz zapovjedni kadar Postrojbe civilne zaštite pohađaju i članovi Stožera

* 1. OPERATIVNE SNAGE VATROGASTVA

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva (temeljni zakoni Zakon o zaštiti od požara (Narodne novine, br. 92/10) i Zakon o vatrogastvu (Narodne novine, br. 106/99, 117/01, 36/02, 96/03, 174/04, 38/09 i 80/10).

Planom zaštite od požara za Grad Makarsku (Glasnik Grada Makarske, br. 8/19) prikazan je stvarni broj, veličina, smještaj i ustroj vatrogasne postrojbe te njezino područje djelovanja i odgovornosti sukladno Pravilniku o planu ZOP (Narodne novine, br. 51/12).

Pravilnikom o minimumu tehničkih sredstava i opreme propisan je minimum tehničke opreme i sredstava potreban da bi vatrogasna postrojba mogla obavljati vatrogasnu djelatnost sukladno odredbama Zakona o vatrogastvu.

Procjenom ugroženosti od požara i tehnoloških eksplozija utvrđuju se razine ugroženosti od požara i tehnološke eksplozije i zaštitne mjera, a kojim se između ostalog daje prikaz postojećeg stanja, ustroj vatrogasne postrojbe, radi analiza požarne ugroženosti te predlažu mjere – dakle procjenom se određuje potreban broj vatrogasaca za pojedino ugroženo područje, a onda se prema tome po prije navedenom pravilniku oprema postrojba i određuje vrsta i veličina postrojbi.

U razdoblju od 2020. do 2024. godine potrebno je provoditi različite oblike osposobljavanja vatrogasaca, sve prema Pravilniku o programu osposobljavanja i usavršavanja vatrogasnih kadrova (Narodne novine, br. 61/94), te članku 28., stavak 2 Zakona o vatrogastvu (Narodne novine, br. 139/04, 174/04, 38/09, 80/10).

Sukladno Zakonu o zaštiti od požara (Narodne novine, br. 92/10.) u razmatranom razdoblju potrebno je:

- donijeti godišnji provedbeni plan unapređenja zaštite od požara,

- izraditi izvješće o stanju zaštite od požara na svom području i stanju provedbe godišnjeg provedbenog plana unapređenja zaštite od požara,

- donijeti plan motriteljsko dojavne službe za vrijeme povećane požarne opasnosti otvorenog prostora,

- plan zaštite od požara jedinice lokalne i područne (regionalne) samouprave usklađivati najmanje jednom godišnje s novonastalim uvjetima,

- prema čl. 17. Zakona u cilju održavanja i provjere provedbe preventivnih mjera zaštite od požara jedinice lokalne i područne (regionalne) samouprave te pravne osobe održavaju protupožarne vježbe, na način i u vremenu koje odredi ministar.

* 1. OPERATIVNE SNAGE CRVENOG KRIŽA

Operativna snaga Hrvatskog Crvenog križa je Gradsko društvo Crvenog križa Makarska koje je temeljna operativna snaga sustava civilne zaštite u velikim nesrećama i katastrofama u izvršavanju obveza sustava civilne zaštite sukladno Zakonu o Hrvatskom Crvenom križu, Statutu Hrvatskog Crvenog križa i drugim važećim propisima.

Osim navedenog Gradsko društvo Crvenog križa traži, prima i raspoređuje humanitarnu pomoć za potrebe na području svog djelovanja, obučava i oprema ekipe za izvršavanje zadaća u slučaju velikih prirodnih, ekoloških i drugih nesreća s posljedicama masovnih stradanja i epidemija.

Grad Makarska nastaviti će sa financiranjem Gradskog društva crvenog križa sukladno važećim propisima.

* 1. OPERATIVNE SNAGE HRVATSKE GORSKE SLUŽBE SPAŠAVANJA

Operativne snage Hrvatske gorske službe spašavanja su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja HGSS.

Grad Makarska financira programske aktivnosti HGSS Stanice Makarska, temeljem dostavljenih godišnjih programa utvrđenim Planom proračuna te sukladno stanju financijskih sredstava u proračunu Grada Makarske.

Kroz naredno razdoblje Grad Makarska će sporazumom definirati odnos sa HGSS –Stanica Makarska.

1.5. UDRUGE

Na području Grada Makarske djeluju udruge koje različitim aktivnostima njeguju specifična znanja i vještine koje mogu unaprijediti učinkovitu provedbu mjera zaštite i spašavanja u sustavu civilne zaštite.

Potrebno je napraviti popis udruga od značaja za sustav civilne zaštite kako bi svojim aktivnostima što kvalitetnije osposobljavali svoje članove i nabavljali opremu koja će se koristiti za njihovu redovnu aktivnost ali će biti važna i u slučaju izvanrednih situacija. Udruge koje su od interesa za sustav civilne zaštite npr. lovci, izviđači, planinarsko društvo, pričuvni su dio operativnih snaga sustava civilne zaštite i svojim sposobnostima nadopunjuju sposobnost temeljnih operativnih snaga.

Za potrebe pripravnosti i reagiranja kod velikih nesreća i katastrofa Grad Makarska organizirati će po potrebi i sudjelovanje volontera radi provođenja mjera i aktivnosti u sustavu civilne zaštite.

1.6. POSTROJBE I POVJERENICI CIVILNE ZAŠTITE

* Postrojbe civilne zaštite

Grad Makarska će propisati materijalni i osobni ustroj postrojbi civilne zaštite te popuniti postrojbe civilne zaštite sukladno članku 33. Zakona o sustavu civilne zaštite, a prema Procjeni rizika od velikih nesreća.

* Povjerenici civilne zaštite

Povjerenika civilne zaštite i njegovog zamjenika imenuje Gradonačelnik za pojedine mjesne odbore sukladno članku 33. stavak 3. podstavak 2. Zakona o sustavu civilne zaštite.

Povjerenici i zamjenici:

1. sudjeluju u pripremanju građana za osobnu i uzajamnu zaštitu te usklađuju provođenje mjera osobne i uzajamne zaštite,
2. daju obavijesti građanima o pravodobnom poduzimanju mjera civilne zaštite te javne mobilizacije radi sudjelovanju u sustavu civilne zaštite
3. sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite
4. organiziraju zaštitu i spašavanje pripadnika ranjivih skupina
5. provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavještavaju inspekciju civilne zaštite.

1.7. KOORDINATOR NA LOKACIJI

Koordinator na lokaciji procjenjuje situaciju i njezine posljedice na terenu te u suradnji s mjerodavnim stožerom civilne zaštite usklađuje djelovanje operativnih snaga sustava civilne zaštite.

Koordinatora na lokaciji, sukladno specifičnostima izvanrednog događaja, određuje odlukom načelnik stožera civilne zaštite iz redova operativnih snaga sustava civilne zaštite po osnivanju operativnih snaga civilne zaštite.

1.8. PRAVNE OSOBE U SUSTAVU CIVILNE ZAŠTITE

Pravne osobe od interesa za sustav civilne zaštite određuju se odlukom predstavničkog tijela, a na prijedlog izvršnog tijela sukladno članku 17. stavak 1. podstavak 3. Zakona o sustavu civilne zaštite. Pravne osobe određene gore navedenom odlukom dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite sukladno odredbama Zakona o sustavu civilne zaštite, posebnih propisa i njihovih općih akata.

1. PROCJENA RIZIKA I PLAN DJELOVANJA CIVILNE ZAŠTITE

Grad Makarska donio je procjenu rizika od velikih nesreća, a donijeti će i plan djelovanja civilne zaštite temeljem članka 97. stavak 1. Zakona o sustavu civilne zaštite, a prema pravilniku o mjerama civilne zaštite u prostornom planiranju i pravilnika o uvjetima koje moraju ispunjavati ovlaštene pravne osobe za obavljanje stručnih poslova u području planiranja civilne zaštite.

Planovi zaštite i spašavanja doneseni temeljem Zakona o zaštiti i spašavanju ostaju na snazi do donošenja planova djelovanja civilne zaštite, a prema Procjeni rizika od velikih nesreća.

1. ZAVRŠNE ODREDBE

Ove Smjernice za organizaciju i razvoj sustava civilne zaštite Grada Makarske za razdoblje od 2020. do 2024. stupaju na snagu osmog dana od dana objave u Glasnki Grada Makarske.

KLASA: 836-01/19-01/4

UR.BROJ: 2147/0-1-03-02/5-19-1

Makarska, \_\_\_\_\_\_\_\_\_\_\_\_2019. godine

Predsjednik Gradskog vijeća

Marko Ožić-Bebek, dr.med.

Obrazloženje

Sukladno članku 17. stavak 1. podstavak 1. Zakona o sustavu civilne zaštite (Narodne novine, br. 82/15 i 118/18), Gradsko vijeće, na prijedlog gradonačelnika razmatra i usvaja smjernice za organizaciju i razvoj sustava koje se razmatraju i usvajaju svake četiri godine.

Smjernice za organizaciju i razvoj sustava civilne zaštite na području grada Makarske za razdoblje 2020. - 2024. godine razmotrio je i usvojio Stožer civilne zaštite grada Makarske na sjednici održanoj 13. prosinca 2019. godine.

Predlaže se Gradskom vijeću Grada Makarske da usvoji Smjernice za organizaciju i razvoj sustava civilne zaštite grada Makarske za razdoblje 2020. – 2024. godine.

Gradonačelnik

Jure Brkan, dipl.oec.

Na temelju članka 49. Statuta Grada Makarske (Glasnik Grada Makarske, br. 8/18 i 14/18), Gradonačelnik Grada Makarske, dana 16. prosinca 2019. godine, donosi

**ZAKLJUČAK**

**o utvrđivanju prijedloga** **Smjernica za organizaciju i razvoj sustava civilne zaštite grada Makarske za razdoblje 2020. - 2024.**

Članak 1.

Utvrđuje se prijedlog Smjernica za organizaciju i razvoj sustava civilne zaštite grada Makarske za razdoblje 2020. - 2024.

Članak 2.

Predlaže se Gradskom vijeću Grada Makarske usvajanje Smjernica za organizaciju i razvoj sustava civilne zaštite grada Makarske za razdoblje 2020. - 2024.

Članak 3.

Ovaj Zaključak stupa na snagu danom donošenja.

Gradonačelnik

Jure Brkan, dipl. oec.

KLASA: 836-01/19-01/4

UR.BROJ: 2147/0-1-03-02/5-19-2

U Makarskoj, 16.prosinca 2019.